Hanne Krogh

**Hanne Krogh Sundbø** () er ein norsk songar og tekstforfattar oppvaksen i Haugesund.

Hanne Krogh er ein av dei mestseljande artistane i Noreg gjennom tidene, med over to millionar selte album i heimlandet. Ho spelte hovudrolla som Sonja i ein av dei mest sette norske filmane, *[[Reisen til Julestjernen (1976)|Reisen til Julestjernen]]* i 1976. Krogh har vunne fleire spellemannsprisar. I 1985 vann ho og Elisabeth Andreassen songkonkurransen Eurovision Song Contest med songen «La det swinge». Etter dette vart duoen utnemnd til Årets Peer Gynt av Stortinget.

## Debuten

Krogh platedebuterte som 14-åring i 1970 med singlen «Lukk opp min dør», etter å ha prøvesunge for Arne Bendiksen. Året etter vann ho den norske Melodi Grand Prix-finalen med melodien «Lykken er», og representerte Noreg i den internasjonale finalen i Irland. Ho opptredde i TV-show i Tyskland og rundt om i Norden, og spelte inn «Lykken er» på både norsk, svensk og tysk. Etter fleire plateutgjevingar valde ho å trekkje seg bort frå platebransjen nokre år, og ho søkte seg inn på Nissen gymnas der ho tok skodespelarutdanning. Dette førte til hovudrollene i spelefilmane *Crash* og ikkje minst rolla som Sonja i klassikaren *Reisen til Julestjernen*. Filmen blir enno sett opp på norske kinoar kvart år ved joletider.

## Haustvise

I 1978 vart ho lokka tilbake til platestudioet, og gav ut LP-en sin, *Hanne Krogh*, same året. Året etter vart ho spurt om å gjere ein norsk versjon av den finske songen «Höstvisa» av Erno Tauro, som ho sjølv omsette til norsk. Denne fekk eit godt mottak, med topp-plassering på Norsktoppen og han vart den mest ynskte songen i radioprogrammet Ønskekonserten. Dermed var comebacket eit faktum og dei påfølgjande åra spelte ho inn fleire LP-plater som alle vart heidra med sylv- og gullplate-trofé. I 1984 samla ho sine personlege jolefavorittar som ho gav ut på LP-en *Julens vakreste*. Han har sidan utgjevinga selt 350 000 eksemplar og er enno i handelen.

## Bobbysocks

I 1984 tok ho kontakt med norsk-svenske Elisabeth Andreassen og saman danna dei duoen Bobbysocks. Dei gav ut den første LP-en sin same året, som bestod av swing-låtar med harmonisong, og dessutan fleire pop-låtar skrivne av mellom andre Rolf Løvland. I 1985 vart Løvland invitert av NRK til å skrive eit bidrag til årets norske Melodi Grand Prix og han skreiv «La det swinge» til Bobbysocks som både vann den norske finalen og Eurovision Song Contest 1985 som vart halden i Göteborg.

Dette var fyrste gongen ein norsk artist vann konkurransen og den påfølgjande turnéen i Noreg sette 34 publikumsrekordar og nærare 50 000 menneske møtte fram i Nygårdsparken i Bergen. Jentene turnerte i 16 ulike land, selde fleire millionar plater og var nummer éin på hitlistene i åtte ulike land.

## Hanne solo

I 1988 takka Bobbysocks for seg med ein LP innspelt i Los Angeles og Hanne gjekk så i studio med Bjørn Eidsvåg og Håkon Iversen som produsentar. Resultatet vart ei meir lågmælt plate som fekk namnet *Hanne*. Plata vart kritikarrost og inneheldt songar som «Det er tent et lys» , «Gi meg ikke din styrke»  og «Vakker når du sover» .

## Just 4 Fun

Tidleg på 90-talet vart ho med i kvartetten Just 4 Fun saman med Eiríkur Hauksson, Marianne Antonsen og Jan Groth. Gruppa spelte 60-talsmusikk og gav ut LP-en *Ren 60*. Resultatet vart 30 veker på hitlistene, og eit sal på over 50 000 eksemplar. I 1991 representerte dei Noreg i Melodi Grand Prix med låten *Mrs. Thompson* skriven av Dag Kolsrud.

## Ta meg til havet

I 1992 spelte Hanne Krogh inn live-plata *Ta meg til havet* i heimbyen Haugesund. Plata inneheldt dei største klassikarane hennar, og dessutan fleire nyskrivne låtar. Krogh debuterte her som komponist med låten «Ikke gi deg jente», som handla om hennar eiga bestemor. Rolf Løvland bidrog med «Jeg kan se en stjerne falle», som fleire norske grupper har laga cover-innspeling av i ettertid. Plata fekk Spellemannprisen i 1993, og la grunnlaget for ein turné over heile landet.

## Barneplater

Då Hanne Krogh fekk dottera Amalie i 1993, og i samband med dette spelte ho inn viser av Alf Prøysen i arrangement av Pete Knutsen på plata *Prøysens barnesanger.* Albumet selde over 100 000 eksemplar og vart nominert til Spellemannprisen. Dette bana veg for fleire barneplater.

Tidleg på 1970-talet hadde forfattaren Thorbjørn Egner vald seg ut Hanne Krogh til å gestalte ulike skikkelsar når han skulle regissere musikk-eventyra sine for TV og plate. På slutten av 90-talet tok ho no for seg melodiane hans i *Egners barnesanger* som etter kvart kom til å selje over 50 000 CD-plater og kassettar. Sist ut i barnemusikk-serien til Kogh var *Sanger fra barnas skattkammer* i 2002.

## Vestavind

Tekstskriving vart ein større del av Krogh si verksemd, særleg rundt temaa utvandringa til Amerika  og historiene og mytane mellom Irland, Noreg og Amerika. I 1998 gav ho ut albumet *Vestavind*, som handla om lengten mot vest. I åra etter har ho gjeve konsertar med fragment frå *Vestavind.*

## Team Hanne

Våren 2009 samla Hanne eit kor frå heimbyen Haugesund for å vere med i TV2-programmet ''Det store korslaget''. «Team Hanne» vann heile konkurransen og dei feira sigeren m.a med ein jubelturné på vestlandet, framferder i USA og CD-utgjevinga *Reis meg opp* som kom i desember same året. Pengepremien på ein halv million kroner bidrog til å opprette Team Hanne Kulturfond som har som formål å stimulere unge kunstnarar til å utvikle ferdigheiter som kan bidra til å auke den kreative aktiviteten til regionen, oppfordre ungdom til å satse på talentet sitt og styrke den kunstneriske kompetansen på Haugalandet. Fondet deler ut eit årleg stipend på inntil 100 000,- kr til ein talentfull kunstnar under 23 år.

## Hannes jul

Heilt sidan slutten av 1980-talet har Krogh turnert landet rundt ved juletid med sine julekonsertar. Ho samarbeider med lokale kor på dei ulike konsertane som kvart år fyllar kyrkjene over heile landet.

Hanne Krogh gjev kvart år rundt 100 konsertar rundt om i landet.

## Familie
Hanne Krogh er gift med journalisten , og er mor til programleiaren Sverre Krogh Sundbø og skodespelaren Amalie Krogh Sundbø.

## Prisar og utmerkingar

*Peer Gynt-prisen 1985
*Spellemannprisens Heiderspris 1985
*Ålesunds-silda 1987
*Spellemannprisen 1992 for *Ta meg til havet*
*Gammleng-prisen 1993
*De Fykende måker - Haugesund Kommunes ærespris 2007

## Diskografi
* 1978: *[[Hanne Krogh (1978)|Hanne Krogh]]*
* 1980: *[[Nærbilde]]*
* 1982: *[[Alene (1982)|Alene]]*
* 1982: *[[Nordens vakreste]]*
* 1983: *[[Under samme sol]]*
* 1984: *[[Julens vakreste]]*
* 1984/1985: *[[albumet Bobbysocks|Bobbysocks]]*
* 1986: *[[Waiting for the Morning]]* (Bobbysocks)
* 1987: *[[Walkin' on Air]]* (Bobbysocks)
* 1989: *[[Hanne (1989)|Hanne]]*
* 1990: *[[Ren 60]]* (Just4Fun)
* 1991: *[[Those Were the Days (1991)|Those Were the Days]]* (Just4Fun)
* 1992: *[[Ta meg til havet]]*
* 1994: *[[40 beste av Hanne Krogh|40 beste]]* 
* 1995: *[[Prøysens barnesanger]]*
* 1996: *[[Julestjerner]]*
* 1997: *[[Reisen til den levende parken]]*
* 1998: *[[Vestavind (1998)|Vestavind]]*
* 1999: *[[Egners barnesanger]]*
* 2000: *[[God jul - Hannes beste julesanger]]*
* 2002: *[[Sanger fra barnas skattkammer]]*
* 2002: *[[Ved juletid]]*
* 2006: *[[God jul - Hannes beste julesanger]]* (nyutgjeving)
* 2010: *[[Let It Swing &ndash; The Best of Bobbysocks]]*
* 2011: *[[Vår julekonsert]]* (Hanne og Tre Tenorer)
* 2012: *[[Barnas nasjonalskatt]]*
* 2013: *[[Ikke gi deg, jente]]*

## Kjelder

**Denne artikkelen bygger på «[[:nb:Hanne Krogh|Hanne Krogh]]» frå ,  den 26. september 2010.*